Správa zo zahraničnej pracovnej cesty

1. 	Účastníci zahraničnej pracovnej cesty:

     Meno:					Veronika
     Priezvisko:					Meniarová
     Pracovisko:				AIESEC
     Pracovné zaradenie:			vice- prezident
     Jazyky:					anglický, nemecký  

     Meno:					Martin
     Priezvisko:					Kubiš
     Pracovisko:				K.A.B.A. Slovensko
     Pracovné zaradenie:			Projektový manažér
     Jazyky:					 anglický, nemecký, taliansky

2. 	Zahraničná pracovná cesta:
   
     Štát:					Belgicko 
     Mesto:					Brusel
     Vykonaná v dňoch:                                  16.05.-18.05.2011
     Prijímajúca organizácia: 	Európska komisia
     Účel cesty:	Európsky týždeň mládeže – European Youth Week

3. 	Rámcový program pobytu:

16.05.2011
	
Príchod na rokovanie, úvod do pracovných skupín a procesu práce v pracovných skupinách (účel, ciele). 
Obsah činnosti pracovných skupín v rámci prvého dňa: zoznámenie, vypracovanie spätnej väzby na techniku procesu Štruktúrovaného dialógu  v oblasti financovania, formy, výstupov, zrozumiteľnosti a načasovania samotného dialógu. 

17.05. 2011 

Práca vo ôsmych paralelných  pracovných skupinách na rozdielne  okruhy spätnej väzba na proces štruktúrovaného dialógu.
Predstavitelia SK sa zúčastnili nasledovných pracovných skupín:

č. 2.: Vizualizácia Štruktúrovaného dialógu (V. Meniarová, AIESEC Slovensko)
V našej skupine sme po rôznych diskusiách dospeli k piatim odporúčaniam na vylepšenie procesu štruktúrovaného dialógu v oblasti vizualizácie:
1/ ŠD by mal byť viac viditeľný na sociálnych sieťach a iných web portáloch na národnej úrovni a zároveň používať jednotný „branding“ (ako súčasť vizuálnej identity).
2/ Národné pracovné skupiny – mali by vytvoriť jednotnú komunikačnú stratégiu, ktorá by zviditeľnila ŠD na najdôležitejších úrovniach (školy, rodičia, neziskové mládežnícke organizácie, iné cieľové skupiny)
3/ Európska riadiaca komisia (ESC – European Steering Committee) by mala poskytovať informácie k dotazníkom v menej formálnej reči, ktorá by sa približovala reči našej mládeži
4/ ESC by mala byť zodpovedná za vytvorenie propagačného videa na ŠD, aby tento proces zasiahol čo najširší okruh mladých a zároveň k nim „hovoril“ ich jazykom (jazykom mladých)
5/ Rozšírenie komunikačných kanálov ako takých (web, plagáty, letáky, osobný kontakt, videá, sociálne siete...) a zmasívnenie kampane

č.3.: Rozširovanie Štruktúrovaného dialógu (M. Kubiš, K.A.B.A. Slovensko)
V rámci mojej pracovnej skupiny, v ktorej boli aj predstavitelia mládežníckych organizácií mimo EÚ (Chorvátsko, Island, Nórsko) sme o rozširovaní ŠD diskutovali z pohľadu geografického, z ohľadu európskych inštitúcií ale aj z pohľadu zapojenia vládnych a mládežníckych inštitúcií na národnej úrovni. Výsledkom diskusie boli tieto štyri odporučenia: 

1/ Povzbudzovať členské štáty EU, EFTA a kandidátskych krajín aby medzi sebou zdielali získané skúsenosti ohľadom zapojenia mladých ľudí do rozhodovania,  ktoré sa ich týka, bez návrhov špecifických modelov ako má vyzerať ŠD v jednotlivých krajinách vyzerať. Pristupovať k problému s otvorenou hlavou je pre zdieľanie praktických skúseností s ostatnými krajinami nevyhnutné. 

2/ Konzultácie na národnej úrovni sú kľúčovým elementom ŠD. Avšak aj zbieranie vstupov od medzinárodných mládežníckych organizácií môže priniesť pridanú hodnotu a pomôcť pri zdieľaní perspektív od rôznych špecifických cieľových skupín.

3/ Keďže témy ŠD prevažne pokrývajú národné kompetencie, národné parlamenty, zapojené ministerstvá, národné vládne a mimovládne (mládežnícke) organizácie ako aj združenia by mali byť zapojené do konverzácií  a informované o ŠD. Aby sa toho dosiahlo, mala by byť zriadená sieť/platforma/skupina pre národné pracovné skupiny (NWG). 
4/ Príslušné komisie a skupiny európskeho parlamentu  a formácie koncilu ako aj poradenské orgány EÚ by mali byť informované o ŠD. Aby sa posilnil proces je potrebná spolupráca a spätná väzba ohľadom záverečných výstupov a záverov každej mládežníckej konferencie (EU Youth Conference).

18.05. 2011
Počas posledného dňa bolo úlohou každej pracovnej skupiny zapracovať body k vytvoreným odporúčaniam, ktoré po otvorenej diskusii priniesli ostatní delegáti. 
Dôležitou časťou programu bola prezentácia odporúčaní všetkých pracovných skupín a kolo otázok/odpovedí na prezentovaný obsah v plenárnej zasadačke.
Na záver prebehla panelová diskusia vedená moderátorom Prof. Dr. Howardom Williamsonom, za účasti EÚ komisárky pre oblasť vzdelávania, kultúry, multilingvistiky a mládeže Androully Vassiliou, kde mali mládežnícki delegáti možnosť položiť diskutujúcim rôzne otázky na tému mládež/zamestnanosť/Štruktúrovaný dialóg a obohatiť sa tak o názory odborníkov.

Vo večerných hodinách - odlet z Bruselu. 

5.	Odporúčané závery

Veronika Meniarová (AIESEC Slovensko)
Štruktúrovaný dialóg ma veľký zmysel najmä na úrovni európskej mládeže v súčasnom stave ekonomiky a ubúdajúcich možností pre mladých ľudí. Keďže sa ŠD na európskej úrovni konal po prvý krát, samozrejme, že stále je čo zlepšovať v procese samotnom. Čo sa týka slovenskej participácie, navrhovala by som vymedziť užšiu skupinku mladých ľudí, ktorí sa budú pravidelne zúčastňovať Mládežníckych konferencií (v rámci ŠD), aby sa zabezpečila kontinuita a informovanosť, kvalita delegátov a relevantnosť ich pôsobenia na európskej úrovni. Ďalej by som videla priestor pre aktivizáciu Rady mládeže Slovenska (RMS), aby sa častejšie zapájala do samotného procesu a umožnila tak i slovenskej mládeži vyjadriť sa k tematikám nezamestnanosti  alebo mobility mládeže. RMS by mala byť i hlavným poskytovateľom ľudských zdrojov do Národnej pracovnej skupiny v rámci ŠD.   

Martin Kubiš (K.A.B.A. Slovensko) 
Prvé náznaky štruktúrovaného dialógu sa objavili už v 2001 a teraz, už v druhom kole, ktorého sme sa zúčastnili, je vidieť obrovský pokrok. Na to aby tento proces diskusií na spoločné témy od lokálnej cez národnú až po európsku úroveň fungoval a stále sa zlepšoval je potrebné aby fungoval od svojich najnižších stupňov. Darmo budú EÚ mládežnícke konferencie, ktoré môžu mať aj prínosné závery, ak na lokálnej úrovni nebude fungovať komunikácia a informovanosť o ŠD samotnom. Je potrebné zviditeľniť ŠD v slovenských mestách medzi mladými ľuďmi, aby sa sami začali o tento proces zaujímať a samozrejme mať dobre informované mládežnícke organizácie, ktoré nielen budú vypĺňať časť voľného času deťom a mládeži, ale budú sa aktívne zapájať a participovať na dialógoch s vládou v ich kraji, na Slovensku ale aj na európskej úrovni. 

6.	Prehľad prinesenej dokumentácie Dokumentácia (materiály k rokovaniu) je uložená na odbore  a mládeže

7.	Očakávaný prínos ZPC

Martin Kubiš: 
Pre mňa osobne boli informácie o ŠD nové a prvý krát som sa zúčastnil ako delegát na Mládežníckej konferencii. Veľmi oceňujem organizátorov, pretože sme sa aktívne v rámci pracovných skupín na jednotlivých workshopoch mohli zapájať do tvorby doporučení pre zlepšenie samotného ŠD. Zážitkom bolo sedieť s mladými ľuďmi z celej EÚ a dokonca aj mimo (15 účastníkov, každý z inej krajiny), diskutovať o rôznych nápadoch v rámci menších skupín a mať možnosť počuť rôzne názory na samotné fungovanie EÚ z rôznych uhlov pohľadu. Pracovať v skupine kde sú veľmi silne regionálne zameraní (Belgičan), administratívne zruční (Nemka), euro-skeptickí (Angličan, Ír), silne motivovaní (Chorvát) ľudia je niekedy náročné, ale vďaka širokému spektru debata priniesla mnohé nápady a spoločnou diskusiou sme sa nakoniec zhodli na konečných odporučeniach. Osobne vidím prínos v možnosti prezentovať svoje názory, vidieť rôznorodé kultúri „v akcii“ a tiež vidieť záujem vedenia EU priamo v srdci Bruselu (naživo vysielaná debata s J.M.Barossom a A.Vassiliou). Získané poznatky by som rád zužitkoval zapojením sa do slovenských štruktúr (národnej pracovnej skupiny) a rád by som participoval na ďalšom vývoji ŠD na Slovensku ale aj na úrovni EÚ. Zároveň by som rád zorganizoval (medzinárodné) stretnutie mladých ľudí, kde by sme prediskutovali aktuálne problémy a priniesli návrhy riešení pre náš región v rámci iniciatívy Mládež v akcii. 

Veronika Meniarová:
Procesu ŠD som sa zúčastnila už druhý krát ako delegát na Mládežníckej konferencii, kde sme mali tento krát možnosť rozhodovať a ovplyvňovať budúcnosť celého dialógu prostredníctvom poskytnutia spätnej väzby. Ako svoj osobný prínos vidím to, že ako zástupca študentskej neziskovej organizácie som mala možnosť vyjadriť svoj názor a postoj voči politike mládeže, diskutovať o tejto téme na rôznych úrovniach s rôznymi zaujímavými ľuďmi a vymedziť si tak vlastný pohľad na celú vec, príp. presadiť svoje nápady. Zároveň môžem priniesť dôležité informácie a odporúčania na domácu pôdu, a pomôcť tak i na národnej úrovni vylepšiť komunikáciu mládeže a mládežníckych organizácii. 

8.	Spôsob zverejnenia výsledkov cesty
Podrobné informovanie  o výsledkoch  stretnutia na spoločnej porade IUVENTA a OM. Zverejnenie správy zo ZPC na web stránke ministerstva.    

Vypracoval: Veronika Meniarová (AIESEC Slovensko), Martin Kubiš (K.A.B.A.Slovensko)
Dátum:  25.5. 2011

						    Schválil: Mgr. Boris Sloboda
Rozdeľovník: p. Sloboda, SMS